《会圣宫朝谒》
宋代·李复

七叶丹成不可攀，蕊珠宫殿翠微间。
千年空怨龙髯断，亿世曾微宝筴还。
宫女祠归朝路静，岳神綦退晓风閒。
五云高宴蟠桃罢，鹤驭时应会此山。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。